Nå varsler Nordland sykehus gjennomgang i rutinene

IMPROVISERT: Slik så båren som den eldre mannen ble fraktet til legebåten i - en madrass liggende på en tilhenger, som var festet til en firehjuling. Foto: Keit Solstrøm

Denne «ambulansebåren» fraktet mann i 80-årene

(VG Nett) På denne tilhengeren, plassert bak en firehjuling, ble en syk mann i 80-årene fraktet av ambulansepersonalet i hjemkommunen sin.

Martine Lunder Brenne

8. september 2011

Artikkelen er over ni år gammel

Det er NRK som først melder om den spesielle ambulanseinnretningen i Musken i Tysfjord kommune.

- Uverdig

Keit Solstrøm oppdaget den improviserte båren da legebåten kom for å hente en syk mann i 80-årene på mandag.

- Jeg visste at de ikke hadde noen båre her, så jeg var nysgjerrig på hvordan de skulle frakte ham. Men at de kom med en ATV med en liten tilhenger med madrass på - det var sjokkerende, sier Solstrøm til VG Nett.

Bildene av «båren» viser en åpen tilhenger som er altfor kort for en menneskekropp, med en madrass på.

- Jeg er bare sjeleglad for at det var fint vær akkurat da. Tenk om det hadde regnet eller sluddet! Dette er uverdig behandling av eldre mennesker, og det er helt utrolig at det kan skje i dagens samfunn, tordner Solstrøm.

OPPRØRT: Keit Solstrøm bor selv i Musken, og mener det ikke holder å mangle en skikkelig båre til innbyggerne. Foto: Keit Solstrøm

Gjennomgår rutinene

Musken er en liten bygd som ligger midtveis inne i den lange og smale Hellemofjorden, som er en arm av Tysfjorden.

Det er Nordlandssykehuset som har ansvaret for ambulansetjenesten til Musken, og kommunikasjonssjef Randi Angelsen har nå satt igang en undersøkelse av hendelsen.

- Jeg har bedt klinikken om å gå gjennom hendelsen for å se hva som har skjedd. Deretter vil vi gjennomgå tilbudet som befolkningen i Musken har, sier Angelsen.

Kommunen villig til å betale

Den ordentlige båren som egentlig skulle blitt brukt i Musken tilhørte legebåten, men ble sendt et annet sted hvor det var behov for den på mandag.

Ordfører i Tysfjord kommune, Anders Sæter, synes hendelsen er svært beklagelig, og er nå klar for å ta grep dersom ikke Nordlandssykehuset gjør det.

- Dette er Nordlandssykehusets ansvar, men hvis de ikke finner penger til det, skal kommunen betale for en ny båre. Dette kan ikke skje igjen, sier Sæter til VG Nett.

Publisert: 08.09.11 kl. 14:16